ডুয়ার্সের আরও এক জঙ্গলমহল। লাটাগুড়ি থেকে মাত্র ২৫ কিমি দূরে ৯৯২ একরের আরও এক গহিন অভয়ারণ্যে। লাটাগুড়ি-মূর্তি ব্রিজ পেরিয়ে খুনিয়ার জঙ্গল পেরিয়ে লেভেল ক্রশিং পেরিয়ে আকাশছোঁয়া শাল-সেগুনের ছায়ামাখা ঝালংগামী রাস্তার বাঁ দিকে চাপড়ামারি ওয়াইল্ডলাইফ স্যাংচুয়ারির প্রবেশপথ। পারমিট দেখিয়ে তবেই প্রবেশ করা যায়। ঘন জঙ্গলের প্রান্তে নজরমিনার। কিছুটা দূরেই ছোট্ট জলা, সল্টলিক। এখানেই নুন চাটতে আসে বন্যজন্তুরা। বিকেলের দিকে হাতি, গাউরের দেখা পাবার সম্ভাবনা থাকে। সবচেয়ে ভাল হয় যদি চাপড়ামারির বনবাংলোয় রোমাঞ্চকর একটা রাত কাটানো যায়।